## Odluka Ustavnog suda Republike Hrvatske broj:U-IIIA-809/2005 od 12. travnja 2007.

### NN 45/2007 (3.5.2007.), Odluka Ustavnog suda Republike Hrvatske broj:U-IIIA-809/2005 od 12. travnja 2007.

# USTAVNI SUD REPUBLIKE HRVATSKE

**1532**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio M. G. iz Z., kojeg zastupa
punomoćnica E. M., odvjetnica iz Zadra, na sjednici održanoj 12. travnja 2007.
godine, donio je

## ODLUKU

I. Ustavna tužba se usvaja.
II. Trgovački sud u Zadru dužan je donijeti presudu u predmetu koji se vodi pred
tim sudom pod brojem: P-105/07 (prije P-541/03) u najkraćem mogućem roku, ali ne
duljem od šest mjeseci, računajući od prvog idućeg dana nakon dana objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, M. G. iz Z., P. S. 4, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst), u iznosu od 12.600,00 kn.
IV. Naknada iz točke III. izreke ove odluke bit će isplaćena iz državnog
proračuna, u roku od tri mjeseca od dana podnošenja zahtjeva podnositelja za
njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je 18. veljače 2005. podnio ustavnu tužbu, na temelju odredbe
članka 63. Ustavnog zakona o Ustavnom sudu Republike Hrvatske (»Narodne novine«,
broj 99/99., 29/02. i 42/02. – pročišćeni tekst, u daljnjem tekstu: Ustavni
zakon), u postupku koji se trenutno, nakon ukidnog rješenja Visokog trgovačkog
suda Republike Hrvatske, ponovno vodi pred Trgovačkim sudom u Zadru, u postupku
radi utvrđenja nezakonitosti otkaza i utvrđenja osporene tražbine.
Zbog nedonošenja sudske odluke u razumnom roku, podnositelj nalazi povrijeđenim
ustavno pravo iz članka 29. stavka 1. Ustava Republike Hrvatske.
U ustavnoj tužbi podnositelj navodi kronologiju činjenica i radnji poduzetih u
konkretnoj pravnoj stvari ukazujući na dugotrajnost postupka. Predlaže da
Ustavni sud usvoji ustavnu tužbu.

ČINJENICE VAŽNE ZA USTAVNOSUDSKI POSTUPAK

2. Ustavni sud je u ustavnosudskom postupku, pokrenutom na temelju odredbe
članka 63. Ustavnog zakona, uvidom u presliku spisa Trgovačkog suda u Zadru,
utvrdio sljedeće činjenice koje su pravno relevantne za odlučivanje o povredi
ustavnog prava podnositelja, zajamčenog odredbom članka 29. stavka 1. Ustava
Republike Hrvatske:
Podnositelj je 26. rujna 1996. podnio tužbu Općinskom sudu u Zadru radi
utvrđenja nezakonitosti otkaza i utvrđenja osporene tražbine.
Postupak je pokrenuo predsjednik Zaposleničkog vijeća, koji je opunomoćio V. U.,
pravnog zastupnika SSSH. Kako uz tužbu nisu bile dostavljene punomoći za 230
tužitelja, koliko ih je u tužbi navedeno, 11. listopada 1996. održano je ročište
na kojemu je V. U. pozvan da dostavi uredne punomoći za zastupanje u roku od 15
dana.
22. svibnja 1997. punomoćnik je dostavio punomoći za zastupanje 84 tužitelja, a
među dostavljenim punomoćima nije bilo punomoći za podnositelja ustavne tužbe
budući da je V. U. izjavio da podnositelj nije član sindikata i da ne želi da on
sa svojim punomoćnikom sudjeluje u istom postupku.
Postupak je razdvojen na ročištu 26. rujna 1997. Tijekom postupka podnositelj je
promijenio nekoliko punomoćnika, a neko vrijeme se je i sam zastupao.
Od 21. rujna 2000., kad je održano ročište, sud je održao nekoliko ročišta da bi
na ročištu od 13. ožujka 2002. po treći put, pod prijetnjom sankcija, pozvao
podnositelja da uredi tužbeni zahtjev.
10. travnja 2002. nastupilo je mirovanje postupka budući da podnositelj, uredno
pozvan, nije pristupio na zakazano ročište.
Na ročištu 23. siječnja 2003. podnositelj je ponovno izvijestio sud da nije u
mogućnosti urediti tužbeni zahtjev iz razloga što osoba ekonomske struke, koju
je on zamolio da to učini za njega, to još nije učinila. Ročište je zakazano za
28. travnja 2003. godine.
16. travnja 2003. Općinski sud u Zadru je prekinuo postupak budući da je nad
tuženikom, »Z.« d.d. Z., 7. travnja 2003. Trgovački sud u Zadru pod brojem:
St-290/03 otvorio stečajni postupak.
Rješenjem od 14. srpnja 2003. Općinski sud u Zadru se oglasio nenadležnim i
predmet ustupio Trgovačkom sudu u Zadru. Podnositelj je zatražio rok u kojemu će
izvršiti uvid u stečajni spis i izvijestiti sud o tome je li njegova tražbina
ispitana na do tada održanim ispitnim ročištima jer je osnovni uvjet za nastavak
parnice činjenica je li njegova tražbina u stečajnom postupku osporena ili
priznata.
Na ročištima 19. veljače 2004., 6. travnja 2004., 5. svibnja 2004. i 5.
listopada 2004. podnositelj je tražio rok za uređenje tužbenog zahtjeva. 21.
listopada 2004. izvijestio je sud da mu je punomoćnik otkazao punomoć i molio
dodatni rok u kojemu će urediti tužbeni zahtjev.
11. siječnja 2005. Trgovački sud u Zadru donio je presudu broj: P-541/03, kojom
je odbijen podnositeljev tužbeni zahtjev, a na koju je podnositelj uložio žalbu.
Predmet je 12. travnja 2005. zaprimljen na Visokom trgovačkom sudu Republike
Hrvatske, koji je 20. veljače 2007. donio rješenje broj: Pž-2374/05. Tim
rješenjem ukinuo je navedenu presudu i predmet vratio Trgovačkom sudu na ponovno
suđenje.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.
Ustavna tužba je osnovana.
4. Povredu ustavnog prava na donošenje sudske odluke u razumnom roku Ustavni sud
razmatra u svjetlu osobitih okolnosti svakog pojedinog slučaja.
Razmatranjem razloga ustavne tužbe podnositelja i preslike spisa Trgovačkog suda
u Zadru, Ustavni sud utvrdio je da su se u konkretnom slučaju ostvarile
pretpostavke za njegovo postupanje u smislu odredbe članka 63. Ustavnog zakona.
Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je tužbom podnositelja i dr. 26. rujna 1996. godine.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj: 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak, u
daljnjem tekstu: Konvencija). Republika Hrvatska naknadno je ratificirala i
Protokol broj: 12 (Zakon o potvrđivanju Protokola broj: 12 uz Konvenciju za
zaštitu ljudskih prava i temeljnih sloboda, »Narodne novine – Međunarodni
ugovori«, broj 14/02.), Protokol broj: 13 (Zakon o potvrđivanju Protokola broj:
13 uz Konvenciju za zaštitu ljudskih prava i temeljnih sloboda, o ukidanju
smrtne kazne u svim okolnostima, »Narodne novine – Međunarodni ugovori«, broj
14/02.) i Protokol broj: 14 (Zakon o potvrđivanju Protokola broj: 14 uz
Konvenciju za zaštitu ljudskih prava i temeljnih sloboda, o izmjeni nadzornog
sustava Konvencije, »Narodne novine – Međunarodni ugovori«, broj 1/06.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 18. veljače 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno 8 (osam) godina, 4 (četiri) mjeseca i 23 (dvadeset
tri) dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao 7 (sedam) godina, 3 (tri) mjeseca i
13 (trinaest) dana.

5.2. POSTUPANJE NADLEŽNOG SUDA

Ustavni sud je utvrdio da se postupak, u pravno relevantnom razdoblju, vodio
pred Općinskim sudom u Zadru, odnosno nakon ustupanja pred Trgovačkim sudom u
Zadru preko sedam godina, koji su proveli veliki broj ročišta na kojima su
ostavljali podnositelju rok za uređenje tužbenog zahtjeva, a što on nije učinio
do 2004. godine. Potom je Visoki trgovački sud Republike Hrvatske ukinuo presudu
suda prvog stupnja i predmet vratio na ponovno odlučivanje tom sudu.

5.3. PONAŠANJE PODNOSITELJA USTAVNE TUŽBE
(TUŽITELJA U SUDSKOM POSTUPKU)

Ustavni sud ocjenjuje da podnositelj, kao tužitelj u parničnom postupku, svojim
ponašanjem izuzetno doprinio duljini trajanja postupka.

5.4. SLOŽENOST SUDSKOG PREDMETA

Radi se o relativno složenom predmetu, u kojemu se tijekom suda promijenila
nadležnost suda prvog stupnja.
6. Sukladno navedenom, Ustavni sud ocjenjuje da trajanje parničnog postupka
dulje od preko 10 godina ukupno, a da nije pravomoćno odlučeno o zahtjevu
podnositelja, ne udovoljava zahtjevu suđenja u razumnom roku.
U razmatranom razdoblju sud je proveo veliki broj postupovnih radnji, međutim,
ocjena je Ustavnog suda da sudovi, u konkretnom postupku, nisu bili učinkoviti.
Potrebno je naglasiti da se radi o radnom sporu, dakle, o sporu hitne naravi.
Slijedom navedenog, Ustavni sud utvrđuje da je podnositelju povrijeđeno ustavno
pravo da zakonom ustanovljeni i nepristrani sud u razumnom roku odluči o
njegovim pravima ili obvezama, zajamčeno odredbom članka 29. stavka 2. Ustavnog
zakona.
7. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
8. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje sudske odluke u
razumnom roku, Ustavni sud, u pravilu, određuje za razmatrano, pravno relevantno
razdoblje, uz iznimnu mogućnost uvažavanja nerazumno dugog razdoblja potpune
neaktivnosti suda i prije 5. studenoga 1997., što ovisi o osobitim okolnostima
svakog pojedinog slučaja.
Pri utvrđivanju visine naknade, na temelju članka 63. stavka 3. Ustavnog zakona,
Ustavni sud uzima u obzir sve okolnosti slučaja, imajući pritom u vidu i vrstu
postupka o kojemu se radi, napose s obzirom na njegovu hitnost, ali uz istodobno
uvažavanje ukupnih gospodarskih i socijalnih prilika u Republici Hrvatskoj.
9. Odluka o objavi (točka V. izreke) temelji se na odredbi članka 29. Ustavnog
zakona.
10. Predsjednik Trgovačkog suda u Zadru dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-809/2005
Zagreb, 12. travnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 45/2007-1532
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)